open-index/open-wikipedia-markdown huggingface dataset:
Lijsttrekker

**Lijsttrekker** (literalmente: "esun cu ta ranca e lista"; na ingles: *lead candidate*; aleman: *spitzenkandidat*) ta e termino  pa un candidato cu ta encabesá e lista di un partido politico durante un campaña of proceso electoral. E termino "lijsttrekker" ta di origen Hulandes y ta wordo utilisa na Hulanda, Belgica, Surinam y tambe den Caribe Hulandes. ​ 

Den paisnan cu ta uza listanan di candidato pa eleccion parlamentario na nivel nacional e figura di "lijsttrekker" casi semper ta e lider politico di un partido. Despues di un eleccion e persona aki generalmente ta lidera su fraccion den parlamento of sea ta ocupa un puesto importante den e gabinete nobo, si acaso e partido di e lijsttrekker bay den gobierno (via coalicion of mayoria absoluto). Na Hulanda, e prome minister casi semper ta bin for di seno di e lijsttrekkernan di e eleccion anterior.

Na Belgica, e eleccion nacional ta solamente a base di listanan provincial, loke tin como consecuencia cu por tin hasta seis lijsttrekker pa cada partido, di cua generalmente un di nan ta e lider di partido. Aki tambe ta uza e termino lijsttrekker pa eleccionnan municipal.

Durante e campaña electoral, e lijsttrekker ta atrae mas tanto atencion, por ehempel durante debatenan caminda e lijsttrekkernan ta debati cu otro na television riba temanan importante. Pues un lijsttrekker ta e candidato principal di un partido politico pa un eleccion, aunke den practica esey no ta semper e caso na Caribe Hulandes (Aruba: AVP/eleccion 2024; Corsou: MKP/eleccion 2025).

Comunmente e lijsttrekker ta renuncia su cargo of ta bandona politica por completo si su partido sali perdedo den un eleccion. Frecuentemente, partidonan tambe ta pone un político conoci of un celebridad riba e ultimo posicion di e lista di candidato; esaki ta yama *[[lijstduwer]]* (literalmente "pushado di lista").
Gabinete AVP-FUTURO

**Gabinete AVP-FUTURO** ta e actual gabinete di Aruba, cu a wordo instala dia 28 di maart 2025. E ta e di tres gabinete cu Mike Eman como minister-presidente. E gabinete ta un coalicion entre e partidonan AVP y FUTURO cu sosten di diesdos asiento den parlamento di Aruba. E ta e prome gabinete den cual FUTURO ta carga responsabilidad pa gobernacion. 

## Constelacion
E gabinete AVP-FUTURO ta consisti di shete (7) minister, uno menos cu e gabinete anterior, reparti den cinco pa AVP y dos pa FUTURO. Sinembargo e gabinete ta cuminsa cu seis minister, pendiente e resultado di screening di un candidato pa minister. Un minister den e gabinete anterior, Geoffrey Wever, ta continua den funcion como minister di  asuntonan economico, combinando esaki cu e cartera di finansa y sector primario. 

## Otro puestonan
E puesto di Minister plenipotenciario no ta un funcion di gabinete, sino ta resorta bou di Ministerio di Asuntonan General. Entre maart y juni 2025, ex-minister plenipotenciario di gabinete Wever-Croes II, Juan Thijsen, a fungi bou di contract como Aruba su representante na Union Europeo.
Naypyidaw

**Naypyidaw** (birmano: နေပြည်တော်) ta e kapital i e di tres siudat mas grandi di Birma (Myanmar). E ta inusual entre e siudatnan birmano den e sentido ku e ta un siudat kompletamente planiá pafó di kualke estado òf region. E siudat, konosí anteriormente solamente komo Distrito Pyinmana, a remplasá Yangon (antes Rangoon) ofisialmente komo e kapital atministrativo di Birma riba 6 di novèmber 2005. E siudat ta situá den e divishon Naypyidaw, mas o ménos 13 kilometer nortwest di Pyinmana i 320 kilometer nort di e kapital bieu Yangon.

Komo e sede di e gobièrnu di Birma, Naypyidaw ta e sede di e parlamento, e korte supremo, e palasio presidensial, e residensianan ofisial di e gabinete di Birma anto sede di ministerionan di gobièrnu i kuerpo militar. Naypyidaw ta notabel pa su kombinashon inusual di tamaño grandi i densidat di poblashon hopi abou. E di 24 i 25 Kumbre di ASEAN, e di 3° Kumbre di BIMSTEC, i e di 9° Kumbre di Asia Oriental a tuma lugá na Naypyidaw. E siudat tambe tabata un siudat anfitrion di e Weganan Sùitost Asiátiko na 2013 i e Kampionato U-19 di AFC 2014. 

## Nòmber
Nay Pyi Daw ta wòrdu tradusí generalmente komo siudat real, sede di rei òf residensia di rei.[6] E término tabata wòrdu usá tradishonalmente komo un sufiho pa kapitalnan real, manera Mandalay, ku tabata wòrdu yamá Yadanabon Naypyidaw. Literalmente tradusí for di birmano, esaki ta nifiká Siudat Real di Solo.
Brigitte Wawoe

**Brigitte Wawoe** (☆ 16 di ougùstùs 1939 na Heidelberg, Alemania - † 18 di febrüari 2025 na Wassenaar, Hulanda) tabata un artista visual aleman-kurasoleño. Ku su obranan di bròns, piedra, glas, koral, palu i heru el a laga un marka indelibel riba e arte di eskultura di Kòrsou. 

## Biografia
Brigitte Ziegler a nasé na Heidelberg, Alemania na 1939. Su relashon ku arte a kuminsá for di un edat hopi yòn, danki na su tata, Josef Ziegler, kende tabata arkitekto i artista. Despues di su estudio den arte y filosofia, na Universidat di Heidelberg, el a duna les di arte, aleman i filosofia na Caracas durante tres aña. Den añanan 1980 el a sigui kursonan postgrado den arte tantu na London komo na Den Haag.

Entre 1967 i 1978 el a bai biba na Kòrsou. Durante e periodo ei, el a desaroya un konekshon profundo ku e isla i su rekursonan natural. E tabata partikularmente kaptivá pa e piedranan di Seru Mesa (Tafelberg), birando e promé artista pa utilisá e piedra úniko aki den su eskulturanan. Banda di Seru Mesa e tabatin un predilekshon pa e naturalesa di Kòrsou i hopi biaha nan tabata tambe e tema sentral den su pinturanan den medionan miksto.

Despues di a biba na London pa dos aña, el a muda pa Hulanda. E tabata regresá Kòrsou regularmente, kaminda el a sigui traha den su tayer na e mina di piedra di Nieuwpoort i unda el a krea mayoria di su eskulturanan di kristal di marmer i kalsita, un mineral di kalsiokarbonato (CaCO3). Su kreashonnan di piedra tabata meskla harmoniosamente ku e paisahe di e isla. Adishonalmente, el a eksplorá otro medionan, dominando pintura i arte di glas, loke ta mustra su versatilidat i buskamentu kontinuo di kresementu artístiko. Na Hulanda e tabata usa otro materialnan, manera marmer, dolomita, serpentina, travertino i bròns.

Durante su karera largu, Wawoe el a tene eksposishonnan regular na Kòrsou, entre otro na Lanthùis Bloemhof, Hulanda, Alemania, Fransia, Reino Uni i Dinamarka. Den añanan resien, el a partisipá den proyektonan kolaborativo, notabelmente e eksposishon ku Angel Luis de la Rosa, titulá ‘Symbiosis’ na Lanthùis Bloemhof na 2022. Awendia su obranan ta ekshibí na CBCS i Hotèl Avila na Willemstad, entre otro lugánan.

Banda di tabata un artista talentoso, e tabata konosí tambe den e komunidat di Kòrsou komo un dosente i lider di skout.

Na 1967 Brigitte Wawoe-Ziegler a kasa ku Gilbert Wawoe, ingeniero i dirigente kurasoleño-hulandes i huntu nan haña dos yu. El a fayesé dia 18 di febrüari 2025 na edat di 85 aña.
Nieuwpoort

**Nieuwpoort** òf **Newport** ta un lugá i haf na Kòrsou. E ta situá na Fuikbaai na kosta sùitost, aproksimadamente diesun kilometer di Willemstad. Nieuwpoort a wòrdu konstruí na 1875 komo un kompleho industrial pa e minanan di fòsfat di Tafelberg. Na 2005 e kompleho industrial na Nieuwpoort a haña status di monumento.

## Historia
Nieuwpoort tabata originalmente parti di plantashi Santa Barbara situá na Spaanse Water. E plantashi a wòrdu fundá na 1662 pa Matthias Beck, gobernador di Kòrsou. E tabata un di e plantashinan di mas grandi riba e isla ku un área di 1.202 hektar. Na 1714, Gobernador Jeremias van Collen a konstruí un fòrti na Fuikbaai, ku despues a wòrdu yamá Fort Collenburg. Na 1805 e fòrti a wòrdu kapturá pa Gran Britania i a kai den deterioro. Solamente un ruina a keda di e fortalesa.

Na 1875, fòsfat a wòrdu deskubrí riba Seru Mesa. Guano (sushi di para) a filtra den e piedra di kalki di e seru, loke a hasi e piedra riku na fòsfat. E mesun aña e ingles John Godden (1849-1938), ta kumpra mita di e plantashi Santa Barbara di Micheal Brown Gorsira, pa lanta produkshon di fòsfat. Pa e otro mita di e plantashi e ta yega na un akuerdo pa su uso kontra pago di 2500 florin pa aña i un kompensashon di 1 pound sterling pa tonelada di fòsfat. E ta konstruí infrastruktura i edifisionan, konsistiendo di tayer, ofisina, depósito i kasnan, den serkania di e pueblo di Nieuwpoort na Fuikbaai, un haf natural pasùit di Seru Mesa. E kompleho a wòrdu konstruí den estilo ingles. Un liña di trein smal di aproksimadamente 1.500 meter a wòrdu konstruí entre Seru Mesa i Nieuwpoort pa transportá e fòsfat for di e seru pa e haf. Te ku 1887, e treinnan tabata wòrdu hala pa buriku. Den añanan 1880 a surgi desakuerdo entre Godden i e ko-doñonan di e mina, i na 1895 e mina a wòrdu será. 

Na 1912, 17 aña despues, su yu mayó William Godden ta kumpra tur e terenonan di Santa Barbara na un findishi públiko i ta funda NV Mijnmaatschappij Curaçao (Kompania Minero di Kòrsou)  dia 31 di desèmber 1912. E ekstrakshon di fòsfat ta wòrdu reanudá den e área na 1913. Sinembargo, e grado di fòsfat a baha i finalmente a stòp e ekstrakshon di fòsfat na 1979. E kompania minero ta aktivo ainda, pero produkshon a keda limitá na piedra di kalki, ku ta prinsipalmente destiná pa e merkado di konstrukshon lokal. Fuikbaai ta un haf privá di NV Mijnmaatschappij Curaçao.

E área rònt di Nieuwpoort a keda desaroyá komo un zona turístiko, ku e playa largu di Playa Fuik na nortwèst. E ta rondoná pa mondi i reservanan natural. For di añanan 1960 ta wòrdu organisá anualmente e evento di Fuikdag.
Gabinete di Aruba

E **Gabinete di Aruba** ta consisti di e Conseho di Minister di Aruba, cu ta un organo compila pa maximalmente nuebe minister, incluyendo e prome minister. E prome minister ta presidente di e Conseho di Minister. E ministernan ta determina e politica di e pais, controla pa e parlamento di Aruba. E gabinete, hunto cu e monarca, representa pa e gobernador, ta forma e gobierno di Aruba. Tambe tin un minister plenipotenciario, cu ta wordo nombra door di gobierno di Aruba y ta basa na Hulanda. E minister aki ta representa interesnan di Aruba na Hulanda y ta miembro di Conseho di Minister di Reino (pero no di gabinete di Aruba). Aruba no conoce e funcion di secretario di estado.

Aruba tin su propio gabinete desde cu e pais a adkiri status aparte na aña 1986. Prome cu esey, Aruba, como teritorio insular di Antias Hulandes, tabata cay bou di gobierno di Antias Hulandes. E prome gabinete Arubano tabata esun di Henny Eman.

## Lista di gabinete
Sinagoga Beth Israel

**Sinagoga Beth Israel** (literalmente 'Cas di Israel") ta un sinagoga na Oranjestad, capital di Aruba. E edificio ta den uso desde 1961 y a wordo inaugura oficialmente dia 4 di november 1962. E ta e unico cas religioso activo pa e comunidad hudiu riba e isla.

## Historia
Na 1753, Moses Salomo Levy Maduro tabata e prome hudiu cu a yega Aruba. For di 1924 padilanti, a yega un ola chikito di inmigrante for di Hulanda, Surnam y Ost Europa.  Durante Guera Mundial II, e migracion a aumenta. 

Dia 30 di augustus 1942, e migrantenan nobo a funda "Aruba Country Club" como centro social na Palm Beach. Na 1946, e grupo a wordo reconoci oficialmente como un congregacion hudiu na Aruba, y dia 1 di december 1956 tambe door di Reino Hulandes. Den añanan 1960 hopi hudiu a bandona e isla atrobe y finalmente e club a sera.

## Congregacion
Na apertura di e edificio na 1961 e comunidad tabata conta mas cu 160 miembro, reparti den 60–65 famia. Na aña 1987, e grupo a keda reduci na 20–24 famia. Na 2019, e congregacion tabata consisti di mas o ménos 75 miembro local. 

E comunidad ta forma principalmente pa hudiunan sefardi y ashkenazi cu origen for di Portugal, Hulanda, Polonia y Surinam. Pa motibu di esaki, e rito den sinagoga ta mescla. E comunidad ta describi su mes komo liberal, cerca di hudaismo reforma of conservativo.  

Na 1970, e sinagoga a haya un "chazan" (cantor principal). Originalmente e tabata un congregacion independiente, pero na 1998 a bira un miembro fundado di e Union di Congregacionnan Hudiu di Latino America y Caribe. For di sèptèmber 2003, su rabi tabata Marcelo Bater di Argentina, un graduado di e Seminario Rabínico Latinoamericano.

## Edificio
E tereno di 700  m² na Adriaan Lacle Boulevard tabata un donacion di Chaim y Rosa Gottfried. 
E diseño tabata di Morris Lapidus, un arkitecto hudiu di Oost Europa ku a biba na New York, y cu a traha hopi hotel di luho, incluso e actual Hilton Aruba Caribbean Resort & Casino (1959). Remarcabel ta cu su diseño a wordo presenta como di Geo Scott, director di Petrona & Croes, loke a permiti Lapidus evita obstaculonan procedural y legal y posibel retrasonan na DOW den e proceso di construccion.

E sinagoga tin bentananan haltu di glas Y plafond cu ta subi bay patras, loke ta duna un sensacion di espacio. E disposicion liturgico di e "bimah" y e "arka" ta indica un caracter liberal di e sinagoga en bes di uno ortodox. Riba e arca ta colga un plachi di palo cu un simbolisacion di e Dies Mandamento. 

E edificio tin un sala di comunidad y un cushina pa bida social. Separa riba e tereno a wordo traha un cas pa acomoda rabi y cantornan bishitante; esaki tabata un donacion di e famia Hochman.

## Literatura
* Olga van der Klooster & Michel Bakker, *Bouwen op de Wind: Architectuur en Cultuur van Aruba*, Stichting Libri Antilliani (2007), pag. 148-149.

## Link externo
*  Website oficial
Alkalde

**Alkalde** ta un magistrado munisipal tradishonal spañó ku tantu poder hudisial komo atministrativo. Den ousensia di un *corregidor*, un alkalde tabata sirbi komo presidente di e *cabildo* (konseho munisipal) kasteyano i tabata fungi komo hues di promé instansia pa un siudat.

Alkaldenan tabata wòrdu eligi anualmente dor di e *regidores* (konseheronan) di e konseho munisipal. Nan no tabata eligibel pa reelekshon te despues di dos òf tres aña. E ofisina tabata simbolisá pa un staf, ku e alkalde tabata karga kuné durante tareanan ofisial. Un titular di ofisina femenino ta wòrdu yamá un alkaldesa.

Na Spaña Nobo (Mexico di awendia), *alcaldes mayores* ("alkalde mayornan") tabata e atministradónan prinsipal di teritorio kolonial konosí komo *alcaldías mayores*. Den Peru kolonial, unidatnan atministrativo similar tabata wòrdu yamá *corregimientos*.

Ademas, e título alkalde tambe tabata wòrdu usá pa lidernan indígena (indjan) denter di e puestonan di mishon spañó, kaminda nan tabata sostené e misioneronan fransiskano den vários tarea atministrativo i di maneho.
Tessa Solomon

**Tessa Solomon** (☆ 12 di yanüari 1979 na Willemstad) ta un eks-landadó di Kòrsou i un atleta olímpiko. 

For di un edat hòben Tessa Solomon tabata activo den e tim di landamentu di Sithoc. El a fiha un kantidat di rèkòrt nashonal for di aña 1993, entre otro na 1998: 100 meter lomba den un tempu di 1:06,54; 200 meter liber den 2:13,16 na Bulado International Invitational na Willemstad; 400 meter liber den 4:52,31 i 800 meter liber den 10:06,05. A dura te 2022 pa e dos prome rèkòrt wòrdu superá, mientras e dos último a wòrdu kibra un aña promé. El a sigui pa bira medayista bròns den 100 meter lomba na e Weganan Sentroamerikano i di Karibe na Maracaibo na 1998.

Durante su estudio na Merka e tabata miembro di e tim di landamentu i buseo "Florida Atlantic Owls", bou di entrenadó prinsipal Steve Eckelkamp. El a gradua den atministrashon di negoshi na Florida Atlantic University na Boca Raton, Florida. 

Solomon a kompetí pa Antias Hulandes den e evento di 100 meter "backstroke" na e Weganan Olímpiko di 2000 na Sydney. 

Den e Weganan Panamerikano na Winnipeg, Manitoba, Canada el a logra un FINA B-cut di 1:04.94. Landando den heat dos, Solomon a disidí di lebumai e kareda, i ta retirá for di e kompentensia pa motibunan personal i di salú.

## Link eksterno
* http://odp.mjchost.com/mobilexhtml/athletes/s/solomotessw001.htm
Kroon

**Kroon** por referi na:

## Hende

* Ciro Kroon (1916-2001), polítiko di Kòrsou
* Evert Johan Kroon, landadó di Kòrsou
* James Kroon, polítiko di Boneiru
* Willem Eligio Kroon (1886-1949), outor i poeta di Kòrsou
Winnipeg

**Winnipeg** ta e kapital i siudat mas grandi di e provinsia kanades di Manitoba. E ta situá meimei e punto unda e riunan "Red River" i "Assiniboine" ta toka otro i serka di e sentro longitudinal di Nort Amérika. Te ku 2021, Winnipeg tabatin un poblashon urbano di 749.607 habitante i un poblashon metropolitano di 834.678, loke ta hasié e di seis siudat mas grandi di Canada i e di ocho área metropolitano mas grandi.

E siudat su nòmber ta derivá for di Lago Winnipeg den serkania; e nòmber tin su origin den e palabra *winipīhk* di e idioma Cree Oksidental, loke ta nifiká ‘awa di lodo’. Hopi promé ku e yegada di oropeonan e region tabata un sentro di komersio pa pueblonan indígena. Awendia Winnipeg ta konosí komo *Gateway to the West* i tin un ròl importante komo sentro di industria, agrikultura, transporte i enseñansa.

Winnipeg ta sede di gobièrnu, Asamblea Legislativo i Korte Provinsial di Manitoba. Tambe situá na Winnipeg ta kuater di e sinku universidat di e provinsia, tur kuater di su timnan deportivo profeshonal, i mayoria di su aktividatnan kultural (inkluso Festival du Voyageur i Folklorama). E siudat tin un aeropuerto internashonal. Un base di Forsanan Kanades (CFB Winnipeg) ta operá for di e aeropuerto i ta e sede regional di e Komando di Defensa Aeroespasial di Nort Amérika.
ISO 4217

**ISO 4217** ta un norma internashonal ku ta definí kódigonan pa e representashon di monedanan. E ta fasilitá komunikashon finansiero mundial dor di proveé ​​kódigonan standardisá, reduciendo asina ambiguidat i minimalisá erornan den transakshonnan ku ta enserá diferente moneda.

Presente, kasi 300 moneda ta den uso rònt mundu. ISO 4217 ta asigná kada moneda un kódigo alfabétiko úniko di tres karakter i un kódigo numériko korespondiente di tres sifra. E kódigonan standardisá aki ta wòrdu usá ampliamente den banko, komersio i komersio internashonal.

## Kódigo
### Alfabétiko
E kódigonan alfabétiko ta prinsipalmente derivá for di e norma ISO 3166, ku ta definí kódigonan pa nòmbernan di pais. Tipikamente, e promé dos lèternan di un kódigo di moneda ta korespondé na e kódigo di pais definí pa ISO 3166, miéntras ku e di tres lèter ta normalmente e lèter inisial di e nòmber di e moneda.

Ehèmpel:
* USD: *United States Dollar*; "US" for di e kódigo ISO 3166 pa Merka, i "D" pa dòler.
* CHF: Franc Suiso; "CH" ta e kódigo ISO 3166 pa Suisa (di *Confoederatio Helvetica*), i "F" pa frank.

### Numériko
Ademas di kódigonan alfabétiko, ISO 4217 ta inkluí kódigonan numériko di tres sifra. Esakinan ta spesialmente útil den ambientenan kaminda no ta usa skref latin, i tambe den sistemanan outomatisá. Ora ta posibel, e kódigo di moneda numériko ta kuadra ku e kódigo numériko di e pais manera definí pa ISO 3166.

E norma tambe ta spesifiká e relashon entre un moneda i su unidatnan menor, indikando si un moneda ta wòrdu subdividí den 100 òf 1.000 unidat menor.

## Stipulashon adishonal
ISO 4217:2015, e vershon aktual di e norma, ta inkluí:
* Lista 1: Kódigonan di moneda aktivo
* Lista 2: Kódigonan pa sierto fondonan
* Lista 3: Kódigonan históriko pa monedanan obsoleto

E listanan amplio aki ta garantisá representashon eksakto di tantu unidatnan monetario aktual komo esunnan ku tabata wòrdu usá anteriormente.
Great Salt Pond

**Great Salt Pond** (franses: *Étang salé de Grande Baie*), antes konosí bou di e nòmber hulandes **Zoutmeer**, ta un lago di 188 hektar den serkania di Philipsburg na Sint Maarten. E ta e kurpa di awa mas grandi riba e isla di Sint Maarten. 

E lago ta separá for di Great Bay dor di un pida tereno smal riba kua Philipsburg ta situá. West Indische Compagnie, entre otro, tabata saka salu for di e lago i karga esaki riba barku for di Great Bay. E lago di salu ta un área di ekspanshon di Philipsburg, prinsipalmente pa edifisionan di gobièrnu i un dump di desperdisio (asina yamá "pondfill"). Pabou di e lago tin un lago di salu mas chikitu, Little Bay.

Great Salt Pond ta un di e motibunan prinsipal pakiko Philipsburg a wòrdu fundá pa e hulandesnan na 1631, i  pa tres siglo produkshon di salu tabata forma e base ekonómiko. E salu tabata wòrdu eksportá pa Oropa i Nort Amérika.

Great Salt Pond ta un lugá bishitá pa hopi para, en partikular e meuchi migratorio  òf kahela komun (*Leucophaeus atricilla*) ta aparesé den gran kantidat. Na 2007, el a wòrdu asigná komo un "Important Bird Area" (IBA) dor di BirdLife International. Protehá e área natural ta difísil debí ku e ta rondoná di tur banda pa edifisio i kamindanan, i ta kontaminá dor di aktividatnan humano.


Collectie Nationaal Museum van Wereldculturen TM-20006306 Twee vrouwen kijken vanaf St. Peters Hill uit over de zoutpannen Sint Maarten Boy Lawson (Fotograaf).jpg|Great Salt Pond na 1964
Collectie NMvWereldculturen, TM-60037078, Foto 'Zoutwinning', fotograaf niet bekend, 1915-1921.jpg|Ekstrakson di salu alrededor di 1920
Collectie NMvWereldculturen, TM-10021263, Repronegatief 'Zoutpannen', fotograaf niet bekend, 1947.jpg|Ekstrakshon di salu na 1947
Important Bird Area

Un **Important Bird and Biodiversity Area** (IBA), simplemente **Important Bird Area**, ta un area cu, a base di un set di criterio internacionalmente acorda, a keda asigna como mundialmente importante pa conservacion di populacionnan di parha.

BirdLife International, un organisacion internacional dedica na proteccion di parha y nan habitat, a desaroya e​ IBA y ta identifica e areanan. Mundialmente tin mas cu 13.000 IBA reconoci den mas cu 200 pais. E areanan aki ta suficiente chikito pa wordo conserva completamente y ta diferencia den caracter, habitat of importancia ornitologico for di e habitat rond di nan. Na Merca e programa ta wordo administra pa Sociedad Nacional Audubon (*National Audubon Society*).

Comunmente e IBA ta forma parti di e red existente di áreanan proteha den un pais, y pues ta cay bou di e regimen di legislacion di conservacion di naturalesa di un pais. Reconocimento y proteccion legal ta varia entre paisnan ora e IBA no ta situa den areanan proteha. Den tal caso algun pais tin un strategia nacional di conservacion pa IBA, mientras den otro e proteccion ta totalmente ausente.

## Historia
E iniciativa a surgi for di BirdLife International na 1985 como un otro herment pa accion riba tereno di conservacion di medio ambiente, cu e meta pa garantisa cu, na cierto momento, tur area importante pa conservacion di parha por conta cu algun forma di proteccion.

E figura di IBA a haya reconocimento mundial; el a wordo incorpora den legislacion di Union Europeo, zonanan di naturalesa privá y proyectonan di conservacion.

## Criterio
Un Important Bird Area ta wòrdu identifica ora tin parhanan indicador presente na e sitio, defini segun e siguiente categorianan: (criterio global) 
* A1: Sitio cu especienan di parha menasa
* A2: Sitio cu especienan di parha endemico (area di parha endemico, EBA)
* A3: Sitio cu parhanan caracteristico di un region geografico determina (bioma).
* A4: Sitio cu ta contene populacionnan di parha cu ta congrega (colonianan di neishi, concentracion di parhanan migratorio cu ta sea en transito of ta pasa e temporada di winter). 

## IBA den Caribe Hulandes
*  - Bubaliplas, Spaans Lagoen, Saliña Tierra del Sol, islanan di rif San Nicolas, islanan di rif Oranjestad
*  - Klein Bonaire, Lac,Washington Slagbaai National Park, Dos Pos, IBA Washikemba–Fontein–Onima
*  - Klein Curaçao, Laguna Jan Thiel, Muizenberg, Malpais-Sint Michiel
*  - Great Salt Pond, Fresh Pond, Little Bay, Fort Amsterdam 

## Mira tambe
* Aruba Birdlife Conservation
Michel Daou

**Michel Daou** (☆ 31 di òktober 1960 na Kòrsou - † 5 di mei 2024 na Kòrsou) tabata un atleta di tiru di Kòrsou i un atleta olímpiko.

## Karera deportivo
Daou tabata un tripel atleta olímpiko pa Antias Hulandes. Durante kompetensianan internashonal el a logra un skor minimo i komo tal a haya un asina yama “wild card” pa partisipa na e Weganan Olimpiko di Zomer 1992 na Barcelona (Spaña). El a kompetí den e disiplina "trap" (habri), kaminda el a kaba na di 54 lugá ku 118 punto. Den e desfile di apertura di 1992 Daou a karga e bandera antiano. Na 1996 na Atlanta el a partisipá den "trap" i "double trap", kaminda el a terminá na e di 49 i di 35 lugá respectivamente. Na 2000 na Sydney (Australia) el a kompetí den "double trap" i a logra e di 22 lugá ku 121 punto.

Fuera di Weganan Olímpiko, Michel Daou a partisipá tambe den otro kompetensianan internashonal manera e Weganan Panamerikano i e Weganan Suramerikano (2010). Na Weganan Panamerikano di 2011, el a kaba na di 16 lugá den "double trap" i di 21 lugá den "trap".

Michel Daou, huntu ku Clifton Hoyer i su tio Henry Daou, tabata desaroyadó di un fasilidat moderno di tiru, ku a haña e nòmber "Daou Shooting Range". For di inisio di e proyekto, e fasilidat tabata destiná pa ta disponibel no solamente pa tiradónan deportivo, pero tambe pa e servisionan armá. Sinembargo nan no a logra pa realisá esei.

Despues di tabata sufri di un malesa terminal Daou a fayesé dia 5 di mei 2024 na edat di 63 aña.

## Honor
Na 2022 el a wòrdu kondekorá komo miembro den Orden di Oranje-Nassau, pa su kontribushon na e Federashon Internashonal di Deporte di Tiru i su logronan den deporte di tiru en general. Na 2023 el a risibí un certificado i pin di *Olympians for Life* (OLY) komo rekonosimentu di Komité Olímpiko Internashonal. Dia 1 di novèmber 2023 Defensa di Region Karibe Hulandes a duna e nòmber “Defensie Schietinrichting Daou” (“Instituto di Tiru di Defensa Daou”) na e fasilidat nobo pa tiru pa militarnan na Kòrsou, ku ta ubiká den besindario di "Daou Shooting Range".
Evert Johan Kroon

**Evert Johan Maurits Kroon**, tambe konosí komo **Evert Kroon**, (☆ 29 di desèmber 1966) ta un landadó di Kòrsou i un atleta olímpiko. 

Durante su karera deportivo Kroon a spesialisá den estilo liber, fihando varios rekòrt pa Kòrsou i Antias Hulandes. Na 1983 e tabata e promé landadó na Antias Hulandes ku a bai bou di dos minüt den e disiplina 200 meter estilo liber ku un tempu di 1.57.12. E mesun aña tambe el a fiha un rèkòrt antiano nobo den 100 meter liber ku 54.53 sekònde.

Na e Weganan Olímpiko di Zomer 1984 na Los Angeles (Merka) el a kompetí den tres kategoria di estilo liber: 100 meter, 200 meter i 400 meter'. Aki el a logra su mihó tempu personal. El a fiha rèkòrtnan nashonal pa Antia Hulandes riba 100 meter (55.20 sekònde); 200 meter (1:57.05)​ i 400 meter (4:11.97) i a terminá na e di 51, di 38 i di 31 lugá respectivamente. Den e desfile di apertura Kroon a karga e bandera antiano. 

## Link eksterno
* Profil, Olympedia.org
* Evert Johan Kroon, worldaquatics.com
Stenocereus griseus

***Stenocereus griseus*** ta un especie di cadushi. 

E especie aki ta conoci pa varios nomber. Den Caribe Hulandes e ta conoci como *Datu* (Corsou), *Cadushi* (Aruba), y *Yato* of *Yatu* (Boneiro).   

## Descripcion
*S. griseus* ta parce un Breba (*[[Kadushi|Ceres repandus]]*) masha, pero por distingui nan na nan troncon. *S. griseus* ta ramifica directamente for di tera. E ta forma brasa largo halto ku ta crese bai laira. Su repchinan ta yen di areola di 7 pa 10 sumpiña diki cada un.
E ta floria anochi cu flor crem cla te ros di color. E sorto aki tambe principalmente raton di anochi ta polinisa. Su fruta yama *dader*, e ta rondo, color cora kima, y yen di sumpiña. E frutanan ta comibel si kita e sumpiñanan.
Nueva Guinea (isla)

**Nueva Guinea** (tok pisin: *Niugini*; hiri motu: *Niu Gini*; indones: *Papua, Nugini* òf histórikamente *Irian*) ta e di dos isla mas grandi na mundu, ku un área di 785.753 km². E ta situá na Melanesia den e parti sùitwèst di Oséano Pasífiko. E isla ta separá for di Australia dor di e estrecho di Torres di 150 kilometer (81 miya náutiko; 93 miya) di hanchura, ounke tur dos masa di tera ta situá riba e mesun plataforma kontinental, i tabata uni durante episodionan di nivel abou di laman den e époka glasial di Pleistoceno. Na wèst i ost di isla tin numeroso isla mas chikitu. E eksploradó spañó Yñigo Ortiz de Retez durante su ekspedishon marítimo na 1545 a duna e isla su nòmber, debí na e paresido di e pueblonan indígena di e isla na esnan den e region afrikano di Guinea.

E mitar ost di e isla ta e masa di tera prinsipal di e nashon di Papua-Nieuw-Guinea. E mitar wèst, konosí komo Nueva Guinea Oksidental, ta un parti konstituyente di Indonesia i ta partí den e provinsianan di Papua, Papua Sentral, Papua Alto, Papua Sur, Papua Surwèst i Papua Oksidental. E dos siudatnan grandi riba e isla ta Port Moresby i Jayapura.
Melanesia

**Melanesia** ta un supregion di Oseania den e parti sùitwèst di Oséano Pasífiko. E ta ekstendé for di Nueva Guinea den wèst te na e islanan Fiji den ost.

E region ta inkluí e kuater pais independiente, esta Fiji, Vanuatu, Islanan Solomon i Papua-Nieuw-Guinea. E ta inkluí tambe e parti indones di e isla Nueva Guinea i e Islanan Maluku, e kolektividat ultramar franses Nueva Caledonia, i e islanan di e estrecho di Torres. Kasi henter e region ta den e hemisferio sur; solamente algun isla chikitu ku no ta wòrdu konsiderá polítikamente parti di Oseania, spesifikamente e islanan nortwèst di Nueva Guinea Oksidental, ta situá den e hemisferio nort.

E nòmber Melanesia (na franses, Mélanésie) a wòrdu usá pa promé biaha na 1832 dor di e nabegante franses Jules Dumont d’Urville: el a inventá e términonan Melanesia i Mikronesia pa bai banda di e Polinesia pre-eksistente pa designá loke e tabata mira komo e tres region étniko i geográfiko prinsipal ku ta forma e Pasífiko.

E pueblo indígena ku ta habitá e islanan di Melanesia ta wòrdu yamá melanesianonan. Esaki ta un sèt heterogéneo di diferente grupo i etnidat genétiko, diferente práktika kultural (mitologia, músika, arte, etc.), i diferente famia di idioma no relashoná. Pero huntu nan ta forma un área grandi ku un historia largu di interkambio.
Port Moresby

**Port Moresby**, tambe referí na dje komo Pom City òf simplemente Moresby, ta e kapital i siudat mas grandi di Papua-Nieuw-Guinea. E ta un di e siudatnan mas grandi den e parti sùitwèst di Pasífiko (huntu ku Jayapura) pafó di Australia i Nueva Zelandia. E ta situá na e kosta di e Golfo di Papua, na e kosta sùitwèst di e Península di Papua di e isla Nueva Guinea. 

Te ku e senso di 2011, Port Moresby tabatin 364.145 habitante. Un kalkulashon no ofisial di 2020 ta duna 383.000 habitante. E lugá kaminda e siudat a wòrdu fundá a wòrdu habitá pa e pueblo Motu-Koitabu pa siglonan. E promé oropeo ku a yega tabata e ofisial britániko John Moresby na 1873. El a duna e siudat e nòmber di su tata Fairfax Moresby, tambe un sòldá.

E siudat a surgi komo un sentro komersial den e di dos mitar di siglo 19. Durante Guera Mundial II, konkista di e siudat tabata un ophetivo prinsipal di e forsanan Imperial Hapones pa usa esaki komo punto di operashon i base aéreo pa korta Australia for di Asia Suitost i Amérika. Debí na su poblashon i influensia grandi kompará ku otro siudatnan na Papua Nieuw Guinea, Port Moresby por wòrdu konsiderá komo un siudat prominente den region. E úniko aeropuerto internashonal di e pais, Aeropuerto di Port Moresby, ta situá den serkania di e siudat.

Port Moresby tabata anfitrion di e kumbre di APEC na novèmber 2018. Sinembargo, tabatin preokupashonnan tokante seguridat mirando e reputashon di e kapital pa krímen violento.
Lijstduwer

**Lijstduwer** (literalmente: "esun cu ta pusha e lista") ta e termino cu ta referi na e ultimo candidato riba lista di un partido politico durante un campaña of proceso electoral. Usualmente ta ser spera cu e candidato aki personalmente lo atraé hopi voto, mientras cu e ta riba un posishon (virtualmente) ineligibel riba e lista di candidato. Lo contrario di lijstduwer ta lijsttrekker. Ambos termino ta di origen Hulandes y ta wordo utilisa den e sistema electoral na Hulanda, Surinam y tambe Caribe Hulandes. ​

Normalmente e ta trata di un hende cu no kier wordo eligi, pero si kier aporta na popularidad di su partido. E lijstduwer hopi biaha ta trata di un persona conoci of politico popular, cu tin biaha a participa activamente den e campaña electoral y asina ta ricibi publicidad. 

Na Hulanda, un minister tin biaha ta fungi como lijstduwer den e eleccion pa Tweede Kamer, ora cu e lo kier eventualmente bolbe como minister, pero no ta prepara pa bira parlamentario si su partido inesperadamente no drenta gobierno. Tin biaha personanan conoci ta fungi como lijstduwer, aunke nan no tin aspiracion politico.

## Aspektonan moral
Un situacion special ta surgi ora un lijstduwer toch a wordo elegi, por ehèmpel pa motibu di votonan preferencial of un resultado inesperadamente bon pa e partido. Den un situacion asina, un apelacion moral ta wordo haci na esun cu ta pusha lista pa acepta e posicion pa cual el a wordo eligi. 

Algun hende ta mira e fenómeno di lijstduwer como un forma di gañamento di e votadó. Al fin y al cabo, e lijstduwer ta pone su mes formalmente disponibel como un candidato pa un posicion cu realmente e no kier acepta. Es mas, e lijstduwer por a expresa su sosten na e partido di otro forma tambe.

Esaki ta wordo contraresta door di e punto di bista cu no tin problema na momento cu e posishon di e lijstduwer a wordo splica adelanta, of si ta bisto pa tur hende cu e lijstduwer ta djis pusha e  lista so. Den tal casonan, e votado ta informa y por hasi su mesun evaluacion ora di deposita su voto. Pushamento di lista tin un caracteristica unico cu por hustifico su uzo: e sosten di un lijstduwer pa su partido ta explicitamente visibel *den e hoki di votacion*, na e luga y ora cu e votado ta haci un escogencia final. Un politico no tin ningun otro instrumento na su disposicion cu e mesun caracteristica aki.

Na Vlaanderen, e reforma electoral di 2006 a haci intento pa soluciona e problema aki door di aboli votacion di lista y laga solamente e voto pa candidato conta, di manera cu posicion riba e lista no tin ningun importancia mas. Na Hulanda e comision "Burgerforum Kiesstelsel" a yega na e mesun conclusion na fin di 2006, esta cu e fenomeno di lijsttrekker mester wordo aboli.
Nort-Oropa

**Nort Oropa** ta e sekshon nort di e kontinente di Oropa. Segun e klasifikashon di Nashonnan Uní, Nort Oropa ta inkluí e siguiente paisnan i áreanan:

*
** 
* 
* 
** 
* 
* 
* 
* 
*  
** Svalbard
** Jan Mayen
* 
** Isla di Man
** Guernsey
** Jersey
* 

Antes, tempu ku Laman Mediteráneo tabata e sentro kultural i polítiko di Oropa, tabata referí na e área nort di e Alpnan komo *Nort-Oropa*. Esaki a inklui tambe Alemania, gran parti di Fransia, Hulanda, Bélgika, Luxemburg y Austria.

Nort Oropa por wòrdu dividí mas aleu den e siguiente regionnan geográfiko i/òf kultural-históriko:
* Skandinavia: Noruega, Suesia i Dinamarka
* Paisnan nórdiko: Skandinavia, suplementá pa Finlandia, Islandia i e Islanan Faroe
* Estadonan Báltiko: Estonia, Letonia i Lituania
Henrietta Doran-York

**Henrietta (Greta) Doran-York** (☆ 30 di ougùstùs 1962 na Philipsburg)
ta un polítiko di Sint Maarten. Durante e promé i e di dos gabinete Marlin e tabata minister plenipotensiario di Sint Maarten na Den Haag di 2015 pa 2018.

## Bida i karera
Na 1984, Greta Doran-York tabata e promé wardadó di prizòn femenino na Sint Maarten i despues a sigui un karera den servisio di prizòn, birando direktor suplente. E tabata tambe presidente di e sindikato di ámtenar Windward Islands Civil Servants Union/Private Sector Union (WICSU/PSU).

Na 2010 el a keda elegi komo miembro di e último Parlamento di Antias Hulandes promé ku Sint Maarten a bira pais outónomo dentro di Reino na òktober di e aña ei. E ta un miembro di partido National Alliance i a partisipa na varios elekshon. Na 2011 el a wòrdu detachá na Ministerio di Hustisia di Sint Maarten. Despues di a sirbi komo minister plenipotensiario suplente bou di Mathias Voges di 2012 te 2014, el a asumi e funshon di minister plenipotensiario di gabinete Marlin I dia 19 di novèmber 2015 komo e susesor di Josianne Fleming-Artsen. El a okupá e funshon tambe bou di gabinete Marlin II i a retira dia 15 di yanüari 2018.

Durante elekshon 2018 su yu hòmber Egbert Jurendy Doran a wòrdu elegi komo miembro di Parlamento di Sint Maarten.
Coleccion Aruba

**Coleccion Aruba** ta un portal digital cu ta hunta y pone disponibel herencia documental y audiovisual di Aruba. Desde 2023, usuarionan rond mundo por consulta texto, video, potret y imagennan historico gratuitamente. E website ta un colaboracion entre diferente institucion cultural y educativo na Aruba, incluyendo su fundadonan Biblioteca Nacional Aruba (BNA), Archivo Nacional Aruba (ANA) y Union di Organisacionnan Cultural Arubano (UNOCA).

Desde inicio di 2026, e cantidad di item digitalisa den Coleccion Aruba ta surpasa 200.000. E contribuyentenan mas grandi na e coleccion ta BNA (mas di 100.000 item) y ANA (85.000 item, inclui potretnan for di coleccion di BUVO).

## Historia
E iniciativa pa crea Coleccion Aruba a surgi for di e deseo pa digitalisa y preserva herencia cultural di Aruba, haciendo esaki  di accesibel pa tur hende. E proyecto a cuminza bao di direccion di BNA, cu na 2019 a lansa su coleccion digital riba plataforma di "Internet Archive". Durante pandemia di COVID-19, e portal a resulta di ta un recurso importante pa publico local y internacional. Na 2022 BNA, ANA y UNOCA ta formalisa nan colaboracion pa hunto crea un portal unico propio. Nan ta Monumentenfonds Aruba (SMFA), Plantage Zorg & Hoop, Museo Arkeologico Nacional Aruba (MANA), Universidad di Aruba, SETAR, Monumentenbureau Aruba, Departamento di Cultura Aruba y UNESCO Aruba. ​Dia 28 di september 2023 a lansa oficialmente e plataforma riba e web adres *coleccion.aw*.

## Funcion y uzo
Coleccion Aruba ta sirbi como un plataforma central pa e herencia cultural di Aruba. E ta contene un variedad di material, inclui documento, grabacion di video, potret, y otro publicacionnan, cubriendo un periodo di mas di 200 aña. Bao di su coleccionnan tematico, por haya por ehempel un database di personanan sclabisa na Aruba di 1840 te 1863, of un cantidad di documento tocante historia, ortografia, gramatica, y sintaxis di Papiamento.

E rol principal di Coleccion Aruba ta pa preserva, digitalisa y archiva documento y material audiovisual pa asegura nan conservacion pa futuro generacionnan.​ E plataforma ta promove y plama e herencia cultural di Aruba bao di un publico mas amplio, tanto local como internacionalmente.​ E website ta provee acceso facil na mas di 150 mil obheto, y ta fungi como fuente valioso pa studiante, investigador, y esnan interesa den historia, cultura y idioma di Aruba.​ 

Un aspecto innovador di Coleccion Aruba ta su uzo di inteligencia artificial pa facilita investigacion historico y haci e informacion historico mas accesibel na comunidad.

## Reconocimento
Na 2024 Aruba a ricibi e 'Internet Archive Hero Award' na e sede di 'Internet Archive' na San Francisco, California.

## Literatura
* Jan Bant, Eric Mijts & Peter Scholing, ''Diaspora and Digital Discourse: Papiamento/u Research in the Digital Archives of Coleccion Aruba'', Archipelagos Journal, edicion (8), april 2025

## Link externo
* Lansamento oficial di Coleccion Aruba (2023), Bureau MinFic via Youtube.
San Marino (siudat)

**San Marino** of **Siudat di San Marino** (italiano: *Città di San Marino*) ta e kapital di Repúblika di San Marino, un mikro-estado kompletamente rondoná pa Italia. E ta situá riba e serunan wèst di Monte Titano, e punto mas haltu di San Marino. E ta e di sinku kapital nashonal ménos poblá na mundu. E sentro históriko di San Marino ta un sitio di patrimonio mundial di UNESCO.

E siudat ta wòrdu bishitá pa mas ku tres mion hende pa aña, i a desaroyá progresivamente komo un sentro turístiko. Di e turistanan, 85% ta italiano.

#### Atrakshonnan prinsipal
*Basilica di San Marino
* Palazzo dei Capitani
* Palazzo Pubblico
* Teatro Titano
* Tres tóren di San Marino
* Piazza del Titano
* Piazza Garibaldi
* Monasterio di Santa Clara
* Grand Hotel San Marino
Sitio di patrimonio mundial

**Sitio di patrimonio mundial** (ingles:*world heritage site*; hulandes: *werelderfgoed*) ta un lugá iconico debi na su nificacion cultural, historico of cientifico y cu tin proteccion legal bou di un tratado internacional administra pa UNESCO. E husgamento di e sitionan aki ta a base di cu nan ta representa *herencia cultural y natural, cual rond mundo ta ser considera di balor sobresaliente pa humanidad*. Sitionan di patrimonio mundial ta destina pa conservacion practico pa futuro generacionnan. Sitionan di patrimonio mundial por ta un ruina antiguo of structura historico, edificio, siudat, desierto, mondi, isla, lago, monumento, seru òf áreanan di naturalesa birgen y mas. 

## Comite di UNESCO
Pa wordo selecta, un sitio di patrimonio mundial ta wordo nomina pa su pais anfitrion y despues asigna pa e comite di patrimonio mundial di UNESCO como un luga unico cu ta identificabel geograficamente y historicamente, cu tin nificacion cultural of fisico special, y cu ta cay bou di un sistema di suficiente proteccion legal. E comite ta constitui pa 21 estado-miembro eligi pa e Asamblea General di Nacionnan Uni.

Bou di e 'Programa Internacional di Patrimonio Mundial' e comite ta cataloga, nombra y conserva sitionan di importancia cultural of natural sobresaliente pa e cultura y herencia comun di humanidad. Esaki a cuminsá cu e Convenio tocante Proteccion di Patrimonio Cultural y Natural Mundial, cu a wordo adopta pa e conferencia general di UNESCO dia 16 di november 1972. Desde e tempo ey, 196 estado a ratifica e convenio, hasiendo esaki un di e acuerdonan internacional mas ampliamente reconoci y e programa cultural mas popular na mundo.

E programa ta mantene un lista di sitionan di patrimonio mundial. Den caso di revision di e lista, e comite ta wordo conseha door di panelnan internacional di experto den historia natural of cultural, y educacion. 

Te cu juli 2024, un total di 1.223 sitio di patrimonio mundial (952 sitio cultural, 231 natural y 40 cultural y natural mixto) ta existi den 168 pais. Cu 60 area selecta, Italia ta e pais cu mas tanto sitio, sigui pa China cu 59, y Alemania cu 54.  

### Caribe Hulandes
Hulanda y Kòrsou a ratifica e Convenio di Patrimonio Mundial dia 26 di augustus 1992, despues di cual por a nomina sitionan riba nan teritorio pa e lista di patrimonio mundial.

Desde 1997, Caribe Hulandes tin un luga cu e status di sitio di patrimonio mundial, cu ta e area historico, incluso centro y waf, di Willemstad na Kòrsou. Riba e lista di candidato tin desde 2011 dos sitio menciona: Bonaire National Marine Park na Boneiro y e sistema di plantashi di Bandabou na Kòrsou.

## Mira tambe
* Patrimonio cultural
Beku

**Beku** ta un instrumento musikal simpel trahá tradishonalmente riba e isla di Boneiru. E beku ta un fluit trahá di un palu di maishi (*sorghum*) robusto, generalmente 40 pa 50 cm largu. 

E instrumento tabata wòrdu trahá i toka durante fiestanan di kosecha. Despues ku kosechá maishi, tabata skohe e palunan mas diki i fuerte pa traha beku. E kònòpinan riba e stam ta wòrdu perforá i e interior ta wòrdu limpia ku un taki di palu di kalbas (*Crescentia cujete*). Na kada punta di e fluit tin un buraku chikitu, i meimei di e fluit ta hasi un insishon smal, den forma di U, e *lenga*, dor di kua un ta supla pa produsí zonido. Banda di maishi, ta usa *kaña brabu* tambe pa traha un variante un poko mas robusto di e flùit.

Trahamentu i tokamentu di beku práktikamente a disparsé. E instrumento aki a bini di Afrika i tabata tok'é regularmente ainda te den añanan sesenta di siglo binti. Segun musikólogo, Jos Gansemans, den su buki *Volksinstrumenten, getuigen en resultaat van een interetnische samenleving*, informantenan a indiká ku e beku tabata wòrdu toka durante fiesta di Simadan, huntu ku otro instrumento tradishonal manera barí, kachu, bamba, kitara i kuarta, òf tambe huntu ku triangel i raspu.
Festival di Tumba di Aruba

**Festival di Tumba di Aruba** ta un competencia musical di composicionnan di tumba y tambe un evento oficial durante Carnaval na Aruba. Durante e evento anual aki, banda y vocalistanan participante ta competi cu nan composicion y letra original pa e titulo pa adulto di Rey of Reina di Tumba. 

Tumba ta wordo considera como un genero di musica di e islanan ABC y ta parti di Aruba su cultura. E tumbanan cu ta wordo skirbi y interpreta durante e periodo di carnaval ta sirbiendo mas y mas e mesun funcion cu calypso. Tumba ta un vehiculo pa satira y informacion pa medio di un cancion componi.

## Lista di ganado

## Mira tambe
* Festivalnan na Aruba
Filadelfia

**Filadelfia**, ofisialmente **Philadelphia** i referí lokalmente komo **Philly**, ta e siudat ku mas habitante den e estado merikano di Pennsylvania. E ta tambe e di seis siudat mas poblá di Merka, ku un poblashon di  1,603,797 habitante segun senso di 2020. E siudat ta e núkleo urbano di e Vaye di Delaware, tambe konosí komo e área metropolitano di Filadelfia, e di ocho área metropolitano mas grandi di e nashon.

E siudat a wòrdu fundá na 1682 pa William Penn, un Quaker ingles i defensor di libertat religioso. Durante e era kolonial di e Provinsia di Pennsylvania, Filadelfia a sirbi komo kapital.

## Lugánan di interes
Filadelfia ta riku den historia, kultura i arkitektura. Algun di e lugánan mas famoso ta:

* Liberty Bell – Un di e simbolonan mas konosí di libertat na Merka. E kampana aki ta asosiá ku e Deklarashon di Independensia.

* Independence Hall – Lugá kaminda e Deklarashon di Independensia (1776) i e Konstitushon merikano (1787) a ser firmá. Awendia e ta parti di un Patrimonio di Humanidat di UNESCO.

* Philadelphia Museum of Art – Un di e museonan mas grandi di Merka, famoso tambe pa e trapi ku a bira konosí den e pelikula *Rocky*. Hopi bishitante ta subi e trapi pa imitá e personahe Rocky Balboa.

* Reading Terminal Market – Un merkado bieu i popular, kaminda hende por kumpra kuminda lokal, internashonal, i produkto artesanal.

* Eastern State Penitentiary – Un prizon históriko abri den 1829, famoso pa su architektura gótiko i su rol den e desaroyo di e sistema penal.

* City Hall – E palasio di gobièrnu di Filadelfia, un struktura imponente ku un estatua grandi di William Penn riba su top.
Bastèl

**Bastèl** ta un instrumento di perkushon di antaño di Kòrsou, ku ta konsistí di un tobo yená  tres kuart ku awa i un kalbas (*crescentia cujete*) ku ta flota riba awa ku su banda kòrá ariba. Un nèt trahá di kabuya tabata wòrdu di span riba e superfisie di awa pa sostené e kalbas. E bastèl tabata wòrdu toká ku e punta di dede i palma di man batiendo riba e banda kòrá di e kalbas. 
 
E bastèl a wòrdu usá komo un instrumento inspiradó i di sosten rítmiko pa komponé kantika di seú, tambe yamá *kantika makamba*. P'esei e kantikanan aki tabata wòrdu yamá kantika di bastèl òf simplemente bastèl. E baile di fiesta di kosecha òf seú tambe ta wòrdu yamá bastèl. E baile aki tabata wòrdu ehekutá riba kantikanan di seú, akompañá pa e instrumentonan tambú, kachu i agan. Ta probabel ku e bastèl a wòrdu kreá pa remplasá e tambú prohibí. E letra di kantikanan di bastèl den idioma metafóriko tabata protestanan kontra inhustisia sosial.

Ora un tambor di awa wòrdu toka ku man, e tabata wòrdu yamá bastèl; ora tabata usa dos palu largu pa toka, e tabata wòrdu yamá seú.

## Tambor di awa
Variantenan di e tambor di awa ta wòrdu hañá den West Afrika i Karibe. Na Sürnam e ta konosí bou di e nòmber di *godo* i na West Afrika bou *gi dunu*. Prinsipalmente e pueblonan Malinke (Guinea, Mali, Senegal) i Senufu (Kosta di Marfil) ta toka e instrumento aki, preferibelmente den par (intervalo di kuart). Originalmente e ta bini di Benin i tabata wòrdu usá einan durante ritualnan di entiero. Den Amérika i Karibe e ta wòrdu toká tambe na Brasil, Cuba i Haiti.